ΓΡΑΠΤΗ ΕΡΩΤΗΣΗ E-1944/98

υποβολή: Alexandros Alavanos (GUE/NGL) προς το Συμβούλιο

(17 Ιουνίου 1998)

Θέμα: Η απόπειρα δολοφονίας κατά του Akin Birdal στην Τουρκία

Το Ευρωπαϊκό Κοινοβούλιο καταδίκασε με επείγον ψήφισμά του τη δολοφονική απόπειρα σε βάρος του Akin Birdal (14/05/98) και ζήτησε από τις τουρκικές αρχές "να διασφαλίσουν ότι οι φυσικοί και ηθικοί αυτουργοί αυτής της ενέργειας θα παραπεμφθούν ενώπιον της Δικαιοσύνης" τονίζοντας ταυτόχρονα ότι "το γεγονός ότι μένουν ατιμώρητοι οι υπεύθυνοι για επιθέσεις σε βάρος μελών οργανώσεων για τα δικαιώματα του ανθρώπου και δημοσιογράφων συνέβαλε στο να λάβει χώρα μία τέτοια επίθεση".

Το Ευρωπαϊκό Κοινοβούλιο επίσης υπενθύμισε τις υποχρεώσεις της Τουρκίας "που απορρέουν από την Παγκόσμια Διακήρυξη των Δικαιωμάτων του Ανθρώπου". Ερωτάται το Συμβούλιο τι μέτρα λαμβάνει προκειμένου να διαλευκανθούν οι δολοφονικές επιθέσεις κατά του Akin Birdal και άλλων; τι μέτρα λαμβάνει για να γίνουν σεβαστές οι διακηρύξεις και οι συμβάσεις για την προστασία των ανθρωπίνων δικαιωμάτων στην Τουρκία;

Απάντηση

(28/29 Σεπτεμβρίου 1998)

Η Προεδρία εξέδωσε, στις 13 Μαΐου 1998, δήλωση εξ ονόματος της ΕΕ, εκφράζοντας φρίκη και κατάπληξη για τον πυροβολισμό στην Άγκυρα, στις 12 Μαΐου 1998, του Akin Birdal, προέδρου της Τουρκικής Ένωσης για τα Ανθρώπινα Δικαιώματα. Το Συμβούλιο καταδίκασε αυτή τη θρασύδειλη επίθεση. Επιδοκίμασε ζωηρά τις δηλώσεις των Τουρκικών Αρχών, ότι θα καταβληθεί κάθε προσπάθεια για να παραπεμφθούν ενώπιον της Δικαιοσύνης οι υπεύθυνοι. Θα συνεχίσει να παρακολουθεί εκ του σύνεγγυς την υπόθεση αυτή, που αφορά έναν διαπρεπή υπερασπιστή των ανθρωπίνων δικαιωμάτων.

Το Ευρωπαϊκό Συμβούλιο, κατά τη σύνοδό του στο Λουξεμβούργο στις 12 και 13 Δεκεμβρίου 1997, υπενθύμισε, σύμφωνα με τη θέση που εξέφρασε το Συμβούλιο κατά το Συμβούλιο Σύνδεσης με την Τουρκία στις 29 Απριλίου 1997, ότι η ενίσχυση των δεσμών της Τουρκίας με την ΕΕ εξαρτάται επίσης από την ευθυγράμμιση της Τουρκίας, όσον αφορά τα ανθρώπινα δικαιώματα, προς τα πρότυπα και τις πρακτικές που ισχύουν στην ΕΕ, καθώς και από το σεβασμό και την προστασία των μειονοτήτων.

Σύμφωνα με το πνεύμα του αιτήματος του Ευρωπαϊκού Κοινοβουλίου προς το Συμβούλιο, στα πλαίσια της συναίνεσης του Ευρωπαϊκού Κοινοβουλίου για την εφαρμογή της τελικής φάσης της τελωνειακής ένωσης, το Συμβούλιο παρακολουθεί το θέμα των ανθρωπίνων δικαιωμάτων και τις δημοκρατικές εξελίξεις στην Τουρκία. Η έκθεση της Επιτροπής προς το Συμβούλιο, το Μάρτιο του 1998, για τις εξελίξεις των σχέσεων με την Τουρκία μετά την έναρξη ισχύος της τελωνειακής ένωσης κατέληγε στο συμπέρασμα ότι, ως προς τα ανθρώπινα δικαιώματα και τη διαδικασία εκδημοκρατισμού στην Τουρκία, δεν έχει επιτευχθεί ουσιαστική πρόοδος.

Αυτά τα θέματα προβάλλονται έντονα σε κάθε συζήτηση του Συμβουλίου για την Τουρκία και θίγονται τακτικά στις συναντήσεις με τις τουρκικές αρχές. Το Συμβούλιο εκφράζει, ωστόσο, τη λύπη του διότι, μετά το Ευρωπαϊκό Συμβούλιο του Λουξεμβούργου, η Τουρκία αρνήθηκε τη διεξαγωγή πολιτικού διαλόγου με την ΕΕ, συμπεριλαμβανομένων των θεμάτων που αφορούν τα ανθρώπινα δικαιώματα. Η συνεργασία για τα δικαιώματα του ανθρώπου και τα ανθρωπιστικά θέματα αποτελεί επίσης τμήμα της ευρωπαϊκής στρατηγικής που ορίστηκε για την Τουρκία στο Λουξεμβούργο.